text: Svømmehal har været lukket i et halvt år: Vi mangler frivillige 
  21 januar 2018 kl. 17.58
  Efter at have været lukket siden juli kan man igen plaske rundt i bassinet i Tinglev Svømmebad. Men svømmehallen mangler frivillige svømmetrænere. 
  Med synkronsvømning, musik, badedyr og masser af vandaktiviteter blev Tinglev Svømmebad i dag åbnet.
  Svømmehallen har været lukket i et halvt år på grund af en større renovering, men nu kan man igen svømme rundt i vandet i Tinglev Svømmebad. Det blev fejret med et åbent hus-arrangement. 
  - Vi vil gøre opmærksomme på, at svømmehallen er klar til at blive benyttet igen. Vi skal have gang i den her svømmehal igen, efter den har stået stille i et halvt år, siger Knud-Gert Diedrichsen, der er daglig leder i Tinglev Svømmebad, til TV SYD.
  Under renoveringen er svømmebassinet blandt andet blevet shinet op, og der er blevet etableret undervandsbelysning i vandet. Men svømmehallen mangler noget, for at der kan komme liv i bassinet hele dagen.
  Det kniber nemlig med at finde frivillige, der vil undervise svømmehold om aftenen.  
  - Vi har et stort problem for tiden med, at vi mangler frivillige. Vi mangler nogle trænere, som vil hjælpe os med at få gang i den her svømmehal igen, siger Knud-Gert Diedrichsen.
  